Kanghua Ren, 20, luuli keksineensä hauskankin jutun.

Espanjalainen Youtube-tähti Kanghua Ren vloggaa nimellä ReSet. Suuressa suosiossa olevan blogistin viime tammikuussa tekemä video ylitti kuitenkin hyvän maun rajat.

Ren otti Oreo-keksin ja korvasi sen täytteen hammastahnalla. Tämän jälkeen hän paketoi keksin uudelleen ja tarjosi sen kodittomalle miehelle.

Barcelonan kaduilla asuva koditon, Gheorge L, 52, söi keksin ja tuli välittömästi kipeäksi.

– Menin ehkä liian pitkälle, mutta ajatelkaa asian hyviä puolia: nyt hänen hampaansa ovat puhtaat, Ren vitsaili videollaan ja epäili, ettei mies ole huolehtinut suuhygieniastaan enää sen jälkeen kun tästä tuli köyhä.

Nuorukaisen seuraajat eivät ilahtuneet pilasta. Saatuaan tylyä palautetta, Ren palasi kodittoman luokse kysymään, miltä uudelleentäytetty keksi mahtoi maistua.

– Ihmiset liioittelevat, koska tein pilan kerjäläiselle. Jos olisin tehnyt tämän saman jekun tavalliselle ihmiselle, kukaan ei olisi sanonut mitään, Rea puolusteli itseään.

Lopulta Ren poisti videonsa Youtubesta ja yritti maksaa kodittoman miehen hiljaiseksi 300 punnalla.

Lopulta poliisikin kiinnostui videobloggarin toimista.

Hän sai syytteen ”moraalittomasta toiminnasta ja ihmisen koskemattomuuden loukkaamisesta”.

Renille vaaditaan kahden vuoden vankilatuomio ja yli 26 000 punnan sakkoja, Daily Mail kertoo.

Tuomion kovuuteen voi vaikuttaa se, ettei temppu ollut uusi keksintö. Ren on tehnyt vastaavia piloja ennenkin.

Hän on aiemmin täyttänyt voileipiä kissan ulosteella ja syöttänyt niitä koululaisille ja vanhuksille.

Otsikkoa ja tekstiä muokattu 25.4. klo 19:46: Reniä ei ole vielä tuomittu vaan hänelle vaaditaan teosta kahden vuoden tuomiota.